| **Carduus crispus** |
| --- |
| Garbiniuotasis dagys (*Carduus crispus*) |
| Mokslinė klasifikacija |
| 

|  |  |
| --- | --- |
| Karalystė: | Augalai  *( Plantae)* |
| Skyrius: | Magnolijūnai  *( Magnoliophyta)* |
| Klasė: | Magnolijainiai  *( Magnoliopsida)* |
| Poklasis: | Astražiedžiai  *( Asteridae)* |
| Šeima: | Astriniai  *( Asteraceae)* |
| Gentis: | Dagys  *( Carduus)* |
| Rūšis: | Garbiniuotasis dagys  *( Carduus crispus)* |

 |
| Binomas |
| ***Carduus crispus***L. |

**Garbiniuotasis dagys**, sin. **garbanotasis dagys** (*Carduus crispus*) – astrinių (*Asteraceae*) šeimos dagių (*Carduus*) genties augalas.

Biologija
---------

Iliustracija iš *Bilder ur Nordens Flora* (1917–1926)
Tai dvimetis, kartais daugiametis, iki 2 m aukščio augalas. Turi apie 1,8 m gylį siekiančią verpstišką šaknį. Stiebas nuo vidurio ir aukščiau šakotas, apvalus, plaukuotas, apaugęs nekietais spygliais, iš daugelio augalų skiriasi išilginiais garbanotais sparneliais. Lapai pailgi, plunksniškai suskaldyti, viršutinė pusė tamsiai žalia, netankiai apaugusi trumpais plaukeliais, apatinė pilkšvai balta, voratinkliškai pūkuota. Lapų skiltys esti kiaušiniškos, dviskiautės ar triskiautės (viršūninė stambiausia), o kraštai apaugę minkštais dygliais.

Žiedynkočiai 10–15 cm ilgio, plaukuoti, dygūs, ne visada sparnuoti. Graižai kiek mažesni negu kitų dagių, 1–2,5 cm skersmens, pailgi, dygūs, dažniausiai auga krūvelėmis po 3–5 stiebo ir šakų viršūnėse. Skraistlapiai netankiai apaugę išsidraikusiais plaukeliais, linijiški, viršūnėje neilgas atsilenkęs dyglelis; vidiniai skraistlapiai plėneliniai, statūs. Visi žiedai vamzdiški, iki pusės išlindę iš graižo skraistės. Vainikėlis purpurinis, rečiau balsvas.

Žydi antroje vasaros pusėje, pražysta liepos mėnesį. Vaisius – lukštavaisis, 3 mm ilgio, rusvas, su smulkiais, tamsiais skersiniais ruoželiais. Skristukas apie 1 cm ilgio, ilgesnis už skraistlapius. Šių vaisių skristukų plaukeliai plunksniški ir be dantelių. Vaisius išnešioja vėjas.

Paplitimas ir augavietės
------------------------

Savaime paplitęs Europoje, Kaukaze. Lietuvoje dažnas. Introdukuotas Šiaurės Amerikoje, Japonijoje.

Auga miškuose, krūmuose, ūksmėtose upių ir ežerų pakrantėse, pakelėse, dažniausiai pavieniais egzemplioriais.

Ekologija
---------

Žiedus lanko nektaru mintantys vabzdžiai, kurie surenka ir žiedadulkes. Augalas yra mėgstamas usninuko (*Vanessa cardui*) lervų maisto šaltinis.

Naudojimas
----------

Bitininkai gerai vertina dagio žiedų medų. Galima vartoti virtus lapus. Šaknis turi skausmą malšinančių savybių.

Porūšiai
--------

Yra iškiriami du porūšiai:

* *Carduus crispus* subsp. *crispus*
* *Carduus crispus* subsp. *multiflorus* (Gaudin) Franco (sin. *Carduus crispus* subsp. *occidentalis* Chassagne & Arenes)

Galerija
--------

* Lapai ir stiebasLapai ir stiebas
* ŽiedynaiŽiedynai
* 
* ŽiemąŽiemą

Nuorodos
--------

* Garbiniuotojo dagio mokslinis lotynų kalba pavadinimas ir sinonimai per Theplantlist.org (anglų k.)
* Plants For A Future Archyvuota kopija 2014-07-14 iš Wayback Machine projekto. (anglų k.)

Literatūra
----------

|  |  |
| --- | --- |
|  | **Vikiteka: Garbiniuotasis dagys** – vaizdinė ir garsinė medžiaga  |

* Vasarą žydintys augalai, Ramunėlė Jankevičienė, Vilnius, Mokslas, 1987, 250 p.
* Enciklopedinė miško knyga, Gediminas Isokas, Vilnius, Mintis, 2001, 269 p. ISBN 5-417-00831-1
* Lietuvos TSR Flora, Lietuvos TSR mokslų akademija (dab. Lietuvos mokslų akademija), Vilnius, Mokslas, 1980, VI tomas, 152 p.